[pic] | EUROOPA ÜHENDUSTE KOMISJON |

Brüssel, 17.10.2007

KOM(2007) 598 lõplik

KOMISJONI TEATIS NÕUKOGULE JA EUROOPA PARLAMENDILE

Lissabonis toimuva Euroopa ja Vahemere piirkonna partnerluse välisasjade konverentsi ettevalmistamise kohta (5.–6. november 2007) Euroopa ja Vahemere piirkonna partnerlus: Piirkondliku koostöö edendamine rahu, arengu ja kultuuridevahelise dialoogi tugevdamiseks [SEK(2007) 1309]

KOMISJONI TEATIS NÕUKOGULE JA EUROOPA PARLAMENDILE

Lissabonis toimuva Euroopa ja Vahemere piirkonna partnerluse välisasjade konverentsi ettevalmistamise kohta( 5.–6. november 2007) Euroopa ja Vahemere piirkonna partnerlus: Piirkondliku koostöö edendamine rahu, arengu ja kultuuridevahelise dialoogi tugevdamiseks

1. Vaatamata kestvatele konfliktidele Lähis-Idas, on Euroopa ja Vahemere piirkonna partnerlus pidevalt arenenud ja selle saavutused on alates 1995. aastast olnud märkimisväärsed. Pisut vähem kui kaheteistkümne aasta jooksul on Barcelona protsess arenenud mitmekülgseks ja laiaulatuslikuks piirkondlikuks partnerluseks. Ühised institutsioonid ja võrgustikud nagu Anna Lindhi nimeline kultuuridevahelise dialoogi fond, Euroopa–Vahemere piirkonna parlamentaarne assamblee, FEMISE (majandusuuringute instituutide võrgustik) ja EuroMesco (välispoliitika instituutide võrgustik) on 37 riiki ja üle 700 miljonit kodanikku hõlmava partnerluse olulised saavutused. Kuid poliitilise ja julgeolekudialoogi puhul takistavad piirkondlikud konfliktid ikka veel saavutamast täielikku edu mitmepoolse koostöö valdkonnas.

2. Euroopa–Vahemere vabakaubanduspiirkonna loomisel saab sellest maailma üks suurimaid vabakaubanduspiirkondi. Euroopa ja Vahemere piirkonna partnerlus on olulise tähtsusega Euroopa Liidu välissuhetes naaberriikidega. Kõik Vahemere partnerluses osalejad leiavad, et Barcelona protsess on nurgakiviks nende ühistele suhetele Euroopa Liiduga. (II lisas esitatakse kokkuvõte Barcelona protsessi olulisematest saavutustest selle algusest alates).

3. Novembris 2005 toimunud Barcelona tippkohtumisel kinnitati taas kord 1995. aasta Barcelona deklaratsiooni eesmärke ja võeti vastu 5aastane töökava ja terrorismivastase võitluse tegevusjuhend. Novembris 2006 Tamperes toimunud Euroopa ja Vahemere piirkonna välisministrite konverentsil jõudsid Euroopa ja Vahemere piirkonna partnerluses osalejad kokkuleppele ühisotsuse dokumendi osas ja võtsid vastu 2007. aasta töökava. See rajanes suures osas komisjoni 25. oktoobri 2006. aasta teatises esitatud ettepanekutele. Käesoleva teatise eesmärk on ette valmistada järgmine ministrite kohtumine, mis toimub Portugali eesistumise ajal, anda ülevaade edusammudest, mis on saavutatud Tamperes kokkulepitud tööprogrammi rakendamisel ja esitada ettepanekud 2008. aastaks.

4. Komisjon tervitab Vahemere partneritega suhete tugevdamise viimaseid algatusi. Vahemere Liidu loomise ettepanekutel on potentsiaali mobiliseerida uut poliitilist tahet Euroopas ja Vahemere piirkonna lõunaosa riikides, et luua tugev partnerlus Euroopa ja Vahemere lõunaosa riikide vahel. Järgmisel Euroopa ja Vahemere piirkonna välisministrite konverentsil avaneb suurepärane võimalus aruteludeks, kuidas seda algatust sõnastada ja kuidas saavutada selle algatuse sünergia Euroopa ja Vahemere piirkonna partnerluse ning Euroopa naaberriikide poliitikaga. Komisjoni jaoks on väga oluline, et selles ühises jõupingutuses osaleksid igakülgselt nii Euroopa Liit kui ka Euroopa institutsioonid.

5. 2007. aasta on olnud Euroopa ja Vahemere piirkonna partnerluses tegus aasta. Kolme koostööpeatüki (poliitiline dialoog, majanduskoostöö ning kultuuriline ja inimmõõde) raames tehtud töö on olnud muljetavaldav. Tampere ministrite kohtumisel leppisid partnerid kokku 21 konkreetses algatuses (vt III lisa), millest suurem osa on juba ellu viidud või mis viiakse ellu enne 2007. aasta lõppu. Pärast Tampere järelduste vastuvõtmist Euroopa naaberriikide poliitika raames peetud kahepoolne poliitikaalane dialoog on olnud jätkuvalt olulise tähtsusega piirkondliku koostöö edukuse tagamisel paljudes valdkondades. I lisas esitatakse kokkuvõte tegevusest, mis on partnerluses aset leidnud pärast viimast Tamperes toimunud Euroopa ja Vahemere piirkonna ministrite konverentsi, ning Euroopa ja Vahemere piirkonna koostöö peamistes valdkondades tehtud tööst.

ETTEPANEKUD JA EESMÄRGID AASTAKS 2008

6. 2008. aasta on Barcelona tippkohtumisel püstitatud prioriteetide rakendamisel olulise tähtsusega. Märkimisväärset edu loodetakse mitmete varasematel aastatel vastuvõetud algatuste, eelkõige Vahemere saastest puhastamise algatuse Horizon 2020 rakendamisel ning edasiste meetmete võtmisel ministrite kohtumisel vastuvõetud naiste rolli ühiskonnas käsitleva programmi raames. Lisaks käivitavad Euroopa ja Vahemere piirkonna partnerluses osalejad 2008. aastal viis olulist algatust, et partnerlust veelgi tugevdada ja laiendada seda teistesse valdkondadesse. Need algatused on:

- Euroopa ja Vahemere piirkonna ministrite kohtumine kultuuriküsimustes;

- Euroopa ja Vahemere piirkonna ministrite kohtumine tööhõive- ja sotsiaalküsimustes;

- esimene Euroopa ja Vahemere piirkonna ministrite kohtumine turismiküsimustes;

- Euroopa ja Vahemere piirkonna ministrite kohtumine tervishoiuküsimustes;

- partnerluse käivitamine komisjoni ja Vahemere piirkonna riikide valitsuste vahel, et edendada ametnike ja praktikantide lähetust ja vahetust.

7. Lisaks nimetatud algatustele jätkatakse partnerluse raames tööd muudes asjaomastes valdkondades, nagu

- infoühiskond, teise Euroopa ja Vahemere piirkonna ministrite infoühiskonnateemalise konverentsi korraldamine,

- Euroopa ja Vahemere piirkonna investeerimis- ja partnerlusrahastu (FEMIP) aastakonverentsi korraldamine,

- neljanda Euroopa ja Vahemere piirkonna majandus- ja rahandusministrite konverentsi korraldamine,

- kaubandusministrite kohtumised, ja

- tööstuskoostöö konverents.

- 2008. aasta lõpus toimub välisministrite kohtumine.

Uued algatused

Anna Lindhi nimelise fondi ja kultuuridevahelise dialoogi edendamine

8. 2008. aastal toimuv Euroopa ja Vahemere piirkonna ministrite kohtumine, kus arutatakse kultuuri- ja kultuuridevahelise dialoogi küsimusi, on oluline sündmus, mis võimaldab partneritel leppida kokku poliitilised suunised fondi edasise tegevuse jaoks. Komisjon teeb ettepaneku muuta nimetatud kohtumine eriti laialdase kõlapinnaga sündmuseks, korraldades selle raames üritusi Euroopa ja Vahemere piirkonna partnerriikides kultuuridevahelise dialoogi ja mitmekesisuse edendamiseks ning Anna Lindhi nimelise fondi kasutamiseks sillana, mis ühendaks Euroopa ja Vahemere piirkonna kultuure, religioone ja veendumusi. Euroopa ja Vahemere piirkonna ministrite kohtumine kultuurialase dialoogi küsimustes on kooskõlas eesmärgiga, mis seati Euroopa Parlamendi ja nõukogu otsusega kuulutada 2008. aasta Euroopa kultuuridevahelise dialoogi aastaks (18. detsembri 2006. aasta otsus). Sellega seoses teeb komisjon ettepaneku, et Lissaboni kohtumisel kuulutaksid ministrid 2008. aasta Euroopa ja Vahemere piirkonna kultuuridevahelise dialoogi aastaks.

9. Anna Lindhi nimeline kultuuridevahelise dialoogi fond avati ametlikult Alexandrias aprillis 2005. Pärast esimest tööperioodi, mil fond määratles end Euroopa ja Vahemere piirkonna ühise institutsioonina, kes tegeleb kultuurialase dialoogiga, kindlustavad partnerid selle positsiooni veelgi uue põhikirja vastuvõtmise ja uue juhtkonna määramisega alates aprillist 2008.

10. Lisaks on Vahemeremaade ja Euroopa vahelise kultuuridevahelise dialoogi suurepärased edasikandjad audiovisuaalteosed, kino ja kultuuripärand. Euromedi audiovisuaalprogrammide tulemuste põhjal ning Euroopa ja Vahemereriikide ekspertide abiga tehakse ettepanek, et kultuuriküsimusi käsitleval 2008. aasta Euroopa ja Vahemere piirkonna ministrite kohtumisel võetaks vastu uus strateegia, mis hõlmaks ka Vahemere audiovisuaalsektori arengut. Lisaks käivitatakse uus kultuuripärandi programm, millega suurendatakse kohaliku elanikkonna teadlikkust kultuuripärandist ja parandatakse nende juurdepääsu asjaomastele teadmistele.

Uus turismialane partnerlus

11. Turism on Vahemeremaades üks tähtsaimaid majandussektoreid. 2005. aastal registreeriti Vahemere piirkonna partnerriikides üle 50 miljoni saabuva turisti ning enamikes riikides oli Euroopa Liidu liikmesriikidest saabuvate turistide osakaal vahemikus 50%–80%. Euroopa Liit ja Vahemere piirkonna partnerriigid jõudsid kokkuleppele korraldada vastuseks Maroko, Portugali ja Sloveenia algatusele ministrite kohtumine Marokos. Komisjon toetab seda algatust täielikult.

Süsteemsema lähenemisviisi väljatöötamine tööhõivealase koostöö valdkonnas

12. Töökohtade loomine ja tööturgude moderniseerimine on Euroopa ja Vahemere piirkonna partnerriikide jaoks üks olulisematest väljakutsetest. Vaatamata märkimisväärsetele erinevustele riikide tasandil, tuleb kõigil partneritel toime tulla globaliseerumise ja kiiresti muutuva majanduskeskkonnaga. Euroopa ja Vahemere piirkonna välisministrite kohtumisel Tamperes „tervitati ettepanekut korraldada 2007. aastal Euroopa ja Vahemere piirkonna riikide foorum tööhõivepoliitika ja praktiliste meetmete kohta, et suurendada tööotsijate töölesaamise võimalusi ja luua rahuldavaid võimalusi tööks." Foorum sillutab teed 2008. aastal toimuvale Euroopa ja Vahemere piirkonna ministrite tööhõivealasele konverentsile, viies kokku valitsuste esindajad, tööturu osapooled ja rahvusvahelised organisatsioonid.

13. Euroopa ja Vahemere piirkonna ministrite tööhõivealase konverentsi ettevalmistav foorum peaks aitama: (a) paremini mõista tööturgude ja tööhõivepoliitika probleeme globaliseerumise ja demograafiliste muutuste kontekstis ja (b) paremini ära kasutada 37 partneri kogemuste ja parima tava vahetamisest tõusvat kasu. 2008. aasta teises pooles toimuval tööhõivealasel ministrite konverentsil tuleks ette näha konkreetsed algatused ja ettepanekud, et edendada töökohtade loomist, tööturgude moderniseerimist ja rahuldavaid võimalusi tööks. Tööhõivepoliitika sooline mõõde peaks olema ministrite konverentsi ja selle sissejuhatava foorumi horisontaalne temaatiline prioriteet. Eesmärk on välja töötada Euroopa ja Vahemere piirkonna partnerluse sotsiaalne mõõde, kasutades selleks süsteemsemat lähenemisviisi koostööle vastavalt Barcelona tippkohtumise eesmärkidele. Euroopa ja Vahemere piirkonna tööturu osapooled tuleks kaasata konverentsi ettevalmistamisse, korraldades neile 2008. aasta kevadel majandusalase tööhõive ja majandusmuutuste seminari.

Laiendatud koostöö tervishoiuküsimustes

14. Tamperes toimunud Euroopa ja Vahemere piirkonna välisministrite konverentsi järeldustes kutsuti pädevaid asutusi üles korraldama 2007. aastal Euroopa ja Vahemere piirkonna foorum nakkushaiguste seire ja tõrje teemal. Pärast foorumit peaks toimuma kõrgemate ametnike kohtumine, mis on Euroopa ja Vahemere piirkonna ministrite tervishoiukonverentsi täiendav ettevalmistav samm.

Partnerluse ülesehitamiseks võetavate meetmete tugevdamine

15. Dokumendis, mille eesmärk on Euroopa ja Vahemere piirkonna riikide partnerluse töömeetodite parandamine, kaaluvad Euroopa ja Vahemere piirkonna partnerid võimalust kutsuda Vahemere partnerriikidest lähetatud ametnikke, et toetada tööd nõukogu sekretariaadis. Euroopa Komisjonil on ametnike vahetamisel ELi liikmesriikide ja teiste institutsioonide vahel kauaaegne kogemus. ELi liikmesriikidest lähetatud ametnike teadmised on väärtuslik täiendus komisjoni töötajate teadmistele. Partnerluse ülesehitamise täiendava meetmena pakub komisjon teadmiste vahetamiseks komisjoni ja Vahemere partnerriikide valitsuste vahelise partnerluse loomist. Komisjoni pakutud meede hõlmaks ametnike ja praktikantide lähetust ja vahetust.

MEETMETE JÄTKAMINE JA KONSOLIDEERIMINE OLEMASOLEVATES TÖÖVALDKONDADES

Poliitiline ja julgeolekualane dialoog

16. Komisjon on Euroopa ja Vahemere piirkonna riikide vahelise piirkondliku tasandi poliitilise dialoogi tugev toetaja. Euroopa ja Vahemere piirkonna partnerlus on ainus foorum, mille raames kõigil Vahemere piirkonna partneritel on võimalus seisukohtade vahetamiseks ja konstruktiivsesse dialoogi astumiseks vaatamata jätkuvatele konfliktidele Lähis-Idas ja piirkonna muudes osades. Poliitilisest dialoogist on saanud Euroopa ja Vahemere piirkonna kõrgemate ametnike kohtumiste päevakorra alaline punkt. Komisjon tervitab seoses töömeetodite parandamisega tehtud ettepanekut, mille kohaselt kõrgematel ametnikel oleks vajadusel alati võimalik teha ettepanek kutsuda kokku erakorraline välisministrite konverents, et kiirelt reageerida piirkonnas toimunud arengutele. Nõukogu on omalt poolt otsustanud pakkuda Vahemere piirkonna partneritele võimalust end vastavusse viia ELi deklaratsioonide ja seisukohtadega ÜVJP küsimustes.

17. Komisjon on veendunud, et Euroopa ja Vahemere piirkonna parlamentaarne assamblee (EMPA) on partnerluse üks olulisemaid osi. EMPAs on poliitilistel esindajatel võimalik arutada oma seisukohti piirkondliku olukorra, Barcelona protsessi arengu ja Euroopa naaberriikide poliitika väljavaadete kohta seoses Vahemere piirkonna riikidega. 2008. aastal toimuva assamblee edukuse tagamiseks toetab komisjon igakülgselt Kreekat, kes on EMPA järgmine eesistujariik. Komisjon toetab ka EMPA komiteede tööd, mille eesmärk on ette valmistada 2008. aasta Euroopa ja Vahemere piirkonna parlamentaarne assamblee.

18. Komisjon on veendunud, et kasulikke arutelusid valimiste läbiviimise teemal, mis toimusid 2007. aastal Euroopa ja Vahemere piirkonna kõrgemate ametnike kohtumistel, saab jätkata ekspertide tasandil. Ekspertide tasandil toimuv seminar peaks võimaldama vahetada mõtteid tehnilistes küsimustes, et kavandada praktilist koostööd sellest huvitatud osapoolte vahel.

Terrorismivastase võitluse tegevusjuhend

19. Komisjon usub, et edasised praktilised sammud on ülima tähtsusega ühiselt kokkulepitud terrorismivastase võitluse tegevusjuhendi rakendamiseks. Seepärast teeb komisjon ettepaneku suunata 2008. aasta jõupingutused sellistele tehnilistele küsimustele nagu kriminaalasjades tehtava rahvusvahelise koostöö edendamine ja meresõiduturvalisuse meetmete, sealhulgas kaubaveoturvalisuse tõhustamine. Komisjon teeb ettepaneku korraldada iga nimetatud teema kohta piirkondlik Euromedi foorum, milles osaleksid asjaomased rahvusvahelised organid, ametid ja eksperdid.

Euroopa ja Vahemere piirkonna kodanikukaitsesüsteem

20. Üha suurenev haavatavus loodus- ja inimtegevusest tingitud õnnetustest Vahemere piirkonna paljudes osades näitab, et kodanike kaitseks on vaja suuremaid ohutus- ja turvameetmeid. Viimastel aastatel on komisjon rahastanud EUROMEDi katseprojekti (1998–2003) ja EUROMEDi sildprogrammi Euromedi süsteemi väljatöötamiseks loodus- ja inimtegevusest tingitud õnnetuste vähendamiseks, ennetamiseks ja haldamiseks (2005–2008), et luua Vahemere piirkonna partnerriikide kodanikukaitse ametite võimekus ja seda tugevdada. Komisjon jätkab selle väga asjakohase algatuse toetamist uue etapiga (2008–2010, EUROMEDi programm loodus- ja inimtegevusest tingitud õnnetuste vähendamiseks, ennetamiseks ja haldamiseks), milles kasutatakse täiustatud strateegilist lähenemisviisi ja võetakse arvesse sildprogrammi vahehindamise käigus esitatud soovitusi.

Töö teenuste osutamise ja põllumajandustoodetega kauplemise valdkonnas

21. Läbirääkimised teenuste osutamise ja asutamisõiguse üle on pakkunud enamikule läbirääkimistes osalejatele suurt huvi. Pärast 22. oktoobril Lissabonis toimuvat kaubandusministrite kohtumist, mille käigus viiakse lõpule piirkondliku tasandi arutelud, käivitab komisjon kahepoolsed läbirääkimised mitmete selleks soovi avaldanud Vahemere piirkonna partneritega. Need läbirääkimised kahepoolsete teenuste ja investeeringute küsimustes algavad 2008. aasta alguses ning viiakse lõpule sellise ajavahemiku jooksul, mis tagaks teenuste ja asutamisõiguse olulise liberaliseerimise 2010. aastaks.

Kaubanduse liberaliseerimise alased läbirääkimised põllumajanduse, töödeldud põllumajandussaaduste ja kalanduse valdkonnas arenevad Egiptuse, Iisraeli ja Maroko vahel. Tuneesia otsustas läbirääkimisi alustada enne 2007. aasta lõppu. Komisjoni ja Jordaania vahelised läbirääkimised jõudsid lõpule 2005. aastal, mille tulemusena saavutati vastastikuse liberaliseerimise kõrge tase. Lisaks käivad arutelud kahepoolsete kokkulepete sõlmimiseks põllumajandustoodete geograafiliste tähiste vastastikuse tunnustamise ja kaitse kohta.

Kalandus

22. Tugevdatakse ühenduse ja Vahemere partnerite vahelist Vahemere kalavarude säästvaks majandamiseks tehtavat koostööd eelkõige asjaomaste piirkondlike asutustega (Vahemere Piirkonna Kalanduse Üldkomisjon ja Rahvusvaheline Atlandi Tuunikala Kaitse Komisjon) kooskõlas deklaratsiooniga, mis võeti vastu Vahemere kalanduse säästvat arendamist käsitleval ministrite konverentsil Veneetsias (november 2003).

Merenduspoliitika

23. 10. oktoobril 2007 võttis Euroopa Komisjon vastu teatise Euroopa Liidu integreeritud merenduspoliitika kohta. Selles kontekstis märgib komisjon, et Vahemere piirkond on olulise tähtsusega piirkond seoses koostööga ressursside haldamise ja merenduse valdkonnas, võttes arvesse ühist vastutust nende merede eest, mida EL jagab oma lähinaabritega. Euroopa naaberriikide poliitika loob raamistiku, milles sellist koostööd saab tõhusalt edendada, et tagada ühtsus ELi ja selle naaberriikide tegevuse vahel. Prioriteetseid valdkondi tuleb meie Vahemere piirkonna partneritega arutada ja komisjon uurib võimalusi sellise dialoogi alustamiseks ministrite tasandil.

Energeetika ja transport

24. Marrakechi ministrite konverentsi järeldustes ja teatises „Suunised transpordi korraldamiseks laienenud Euroopas" rõhutatakse, et integreeritud, turvalise ja tõhusa transpordi süsteemi loomine Vahemere piirkonnas on olulise tähtsusega nimetatud piirkonnas stabiilsuse saavutamiseks ja piirkondadevahelise kaubanduse suurendamiseks. Sellise süsteemi rakendamiseks tehakse ettepanek korraldada kõrgetasemeline transpordialane konverents (2007. aasta lõpus või 2008. aasta alguses), mille käigus keskendutakse kahele peamisele küsimusele: piirkondliku transpordi tegevuskava esitamine ja selle meetmete rakendamiseks võetavad meetmed ning üleeuroopalise transpordivõrgu laiendamine Vahemere piirkonda.

25. Euromedi energeetika foorumi raames loodud eksperdirühm kohtub Brüsselis 16. oktoobril 2007, et arutada eelseisva perioodi dokumenti „Euroopa ja Vahemere piirkonna riikide vahelise energeetikaalase koostöö prioriteetne tegevuskava.“ Euromedi energeetikaalane ministrite kohtumine toimub 2007. aasta lõpus või 2008. aasta alguses, et nimetatud prioriteetne tegevuskava vastu võtta.

Horizon 2020

26. Vahemere saastest puhastamise algatusega Horizon 2020 jätkatakse kokkulepitud meetmete rakendamist vastavalt ajakavale, mis esitati juhtkomitee esimesel koosolekul juunis 2007 ja võeti vastu Euroopa ja Vahemere piirkonna riikide keskkonnaministrite kolmandal kohtumisel Kairos. Euroopa Keskkonnaagentuur kooskõlastab asjaomaste partneritega tegevuse, et töötada välja ühised näitajad ja raamistik korrapärasteks näitajatel põhinevateks analüüsideks, sealhulgas tulemuskaart edu võrdlemiseks ja mõõtmiseks. Euroopa Investeerimispanga töös võetakse edasisi meetmeid, et välja selgitada panga toetuskõlblikud projektid, millel on piirkondlik tähtsus.

27. Prantsusmaa Euroopa Liidu eesistujariigiks olemise ajal 2008. aastal korraldatakse Euroopa ja Vahemere piirkonna riikide ministrite veealane konverents. See konverents leiab aset peaaegu kümme aastat pärast Euroopa ja Vahemere piirkonna riikide ministrite 1999. aastal Torinos toimunud kohalikku veemajandust käsitlevat konverentsi ja viis aastat pärast ELi veemajandusalase algatuse Vahemerd käsitleva osa käivitamist. Konverentsil käsitletakse peamisi poliitikaküsimusi, mis on seotud veeressursside majandamise, kaitse ja teenustega.

Tööstuskoostöö

28. Järgmine Euroopa ja Vahemere piirkonna ministrite tööstuskoostöö teemaline kohtumine toimub oktoobris 2008. Kohtumisel tehakse kokkuvõte senistest edusammudest ja määratakse kindlaks ajavahemiku 2009–2010 tööstuskoostöö tööprogramm.

29. Infoühiskonnaga seotud poliitika valdkonnas nähakse ette avatud ja konkurentsivõimelise digitaalse majanduse edendamine elektroonilise side regulatiivse keskkonna kaudu, mis soodustab innovatsiooni, investeeringuid ja konkurentsi. Koostöökava hõlmab ka online -teenuste arendamist, et parandada sotsiaalset kaasatust, elukvaliteeti ja selliseid avalikke teenuseid nagu haridus, tervishoid ja transport. Lisaks suurendatakse Vahemere piirkonna riikide osalemist 7. raamprogrammi info- ja sidetehnoloogiaid käsitlevas osas ühist huvi pakkuvate projektide kaudu. Hiljuti käivitati kaks projekti (MED-IST ja MAP-IT), mis keskenduvad Vahemere partnerriikide info- ja sidetehnoloogiate alase pädevuse kaardistamisele. Lisaks loodetakse, et EUMEDISe raames rakendatavat EUMEDCONNECTi projekti saab lähitulevikus pikendada. EUROMEDCONNECT on taganud Vahemere piirkonna uurimisvõrgustike vahelised kontaktid ja võimaldanud neid kasutada uurimisinfrastruktuurina ELi liikmesriikide ja Vahemere piirkonna riikide ühiste infoühiskonna projektide puhul. Kõiki neid uusi algatusi arutatakse teisel Euromedi ministrite infoühiskonna teemalisel konverentsil, mis toimub 2008. aasta esimesel poolel Egiptuses.

Töö statistikaalase koostöö valdkonnas

30. Usaldusväärne statistika on otsuste langetamisel olulise tähtsusega. Vahemere piirkonna partnerriikide statistikaametitele antakse tehnilist abi MEDSTAT II programmi kaudu. Selle programmi eesmärk on parandada statistikat mitmes olulises valdkonnas: põllumajandus, energeetika, keskkond, väliskaubandus, ränne, rahvamajanduse arvepidamine, sotsiaalvaldkond (eriti tööhõive), turism ja transport ning üldine statistikaalane koolitus. Programm kestab 2008. aasta lõpuni. 2008. aastal tuleb uurida mehhanisme, mille abil saaks ka pärast nimetatud kuupäeva toetada partnerriikide statistilise võimekuse arengut, eriti sellistes valdkondades, mis ei olnud seni hõlmatud, näiteks teenused ja tervishoid.

Ränne

31. 19. novembril 2007 kohtuvad Euroopa ja Vahemere piirkonna partnerid esmakordselt ministrite tasandil, et pidada põhjalik, integreeritud ja tasakaalustatud arutelu rändega seotud küsimustes. Tulevane Euroopa ja Vahemere piirkonna ministrite rändeteemaline kohtumine on hea võimalus piirkondliku koostöö raamistiku lisaväärtuse esiletõstmiseks, rõhutades kõigi partnerite täiendavate edusammude vajadust, et saavutada strateegiline eesmärk, milleks on päritolu-, transiidi- ja sihtriikide jaoks rändega kaasneva sotsiaalse ja majanduslik kasu optimeerimine. ELi uued algatused seadusliku rände haldamise lihtsustamiseks, näiteks keskendumine korduvrändele või liikuvuspartnerluse kontseptsioon, oleksid Vahemere partneritele olulise tähtsusega.

Euroopa ja Vahemere piirkonna kõrgharidus- ja teadusruumi loomine

32. 2007. aastal Kairos toimunud kõrgharidust ja teadusuuringuid käsitleval ministrite konverentsil püstitatud eesmärkide täitmiseks saab Euroopa ja Vahemere piirkonna teaduse ja tehnoloogiaarenduse koostöö järelevalvekomitee (MOCO) täienduse kõrgharidusega tegeleva eksperdirühma näol. Komisjon leiab, et kõige olulisem küsimus eksperdirühma jaoks on Vahemere partnerriikides struktuurireformide sisseviimine ja rakendamine, mis on üles ehitatud ELi tasandil kindlaksmääratud kolme peamise valdkonna ümber, milleks on õppekavade muudatused, sealhulgas Bologna protsessiga ettenähtud muudatused, haldamine ja rahastamine. Eksperdirühm esitab aruande Euromedi komiteele hiljemalt 2008. aasta teises pooles. Komisjon teeb ettepaneku, et esimesel aruandeperioodil tuleks eelkõige tähelepanu pöörata üldise eesmärgi saavutamisele, milleks on Euromedi kõrgharidussüsteemide lähendamine, pidades silmas Bologna protsessi ja Euroopa ainepunktide ülekande süsteemi (ECTS).

MOCO kaasatakse INCO-NET projekti 2008. aastaks ettenähtud tegevusse (milles osalevad kõik MOCO liikmed). INCO-NET-tüüpi tegevused on olulise tähtsusega ühiste piirkondlike prioriteetide süvendamisel, teadlikkuse tõstmisel, võimekuse loomisel ja MOCO toimimisel.

Tegevuskava naiste rolli kohta ühiskonnas

33. Euroopa ja Vahemere piirkonna komitee kutsub peagi kokku vanemekspertide erakorralise kohtumise, et vaadata läbi naiste rolli ühiskonnas käsitlevate meetmete rakendamine, milles lepiti kokku Istambulis toimunud ministrite kohtumisel. Selline läbivaatamine toimub kolme valdkonna lõikes: naiste poliitilised ja kodanikuõigused; naiste sotsiaalsed ja majanduslikud õigused ning jätkusuutlik areng; naiste roll kultuurivaldkonnas ning sidevahendite ja massimeedia roll.

Euro-Med ja Media algatus

34. Erinev tegevus meediasektoris (noorte ajakirjanike koolitamine, TV- ja raadioprogrammid kohalikes keeltes, pressilisad, arvamusküsitlused ja -uuringud jne) aitavad informatsiooni- ja teabevahetusprogrammiga kaasa Euromedi partnerluse nähtavuse suurendamisele Vahemere piirkonnas ja Vahemere rahvaste paremale vastastikusele mõistmisele.

35. Euromed ja meedia töörühm tulevad taas kokku, et uurida võimalusi, kuidas meedia häält ja rolli partnerlusse kaasata. Samuti annavad nad nõu praktiliste ettepanekute osas, et tegeleda erinevatel meedia konverentsidel ja seminaridel tõstatatud probleemidega. Pärast Dublini konverentsi „Aruanne terrorismi kohta“ võetakse järelmeetmeid ja korraldatakse suur piirkondlik konverents piirkondliku meedia arengu kohta.